Verdeling van inkomste oor eerste parlementêre hekkieArgieffoto (Foto: stevepb, Pixabay) Die Wetsontwerp op die Verdeling van Inkomste het die eerste hekkie in sy parlementêre reis Woensdagmiddag suksesvol oorgesteek toe dit deur die Nasionale Vergadering goedgekeur is. Die wetsontwerp bepaal hoeveel geld aan onderskeidelik die nasionale, provinsiale en munisipale regerings oorbetaal word om dienste aan die publiek te lewer. Die minister van finansies, Tito Mboweni, en die res van die ANC-sprekers in die debat se bydraes was maar bedroë op ‘n dag dat die BBC die omvang van die afgryslike wanbestuur, korrupsie en verval in hospitale in die ANC-beheerde Oos-Kaap op die lappe gebring het. ANC-sprekers het apartheid nogmaals die skuld vir die land se probleme gegee, en geweier om verantwoordelikheid vir hul eie party se meer onlangse bydrae daartoe te aanvaar. Namens die DA het Geordin Hill-Lewis die wetsontwerp teengestaan. Hy het uitgewys dat die ANC se praatjies in toesprake getoets word aan die afgryslike gevolge van hul onvervulde beloftes, korrupsie en stelery. Hy het voorspel dat die ANC eerder geld sal mors op die bodemlose put van die SAL as om dit uit te gee op die armes wat sterf in die ANC-regering se hospitale. Die EFF-LP Natasha Ntlangwini het die wetsontwerp verwerp omdat dit na haar party se mening nie genoeg doen vir armes nie, in ‘n neo-liberale denkpatroon vasgevang is en bloot die ANC se armsaligheid herbevestig. Wouter Wessels, VF Plus-LP, het gesê soveel belastinggeld word gesteel of wanbestuur dat belastingbetalers nie die dienste kry waarvoor hulle betaal nie, en al meer wonder hoekom hulle hoegenaamd belasting moet betaal. Die wetsontwerp is met 214 stemme teen 119 aangeneem.